Rygte: Samsungs kæmpetablet

Først var det smartphones, der svulmede op. Nu er er det tablets, der får en-større-skærm-turen. Apple satte ræset i gang med den 12,9 tommer store iPad Pro, men nu lader det til at Samsung er klar med et modsvar. Samsung Galaxy View blev allerede omtalt under IFA-messen i sidste måned, men nu er der sluppet flere oplysninger ud om dyret.

Ifølge websitet GFX Benchmark får Galaxy View iPad Pro til at ligne en iPad Mini – View får nemlig en skærm på voldsomme 18,5 tommer. Man skal altså have pæne overarme, for at bruge den til at læse i sengen. Men sitet fortæller også, at opløsningen på skærmen bliver på bare 1920 x 1080 pixels – altså Full HD. Det er mindre end skærmen på de seneste 5,1 tommer Galaxy-smartphones.

Er det sandt, kan det tyde på, at Samsung vil gøre Galaxy View til en økonomisk overkommelig “familie-tablet”. Tablet’en vil angiveligt også kun få et enkelt kamera, nemlig et selfie-kamera på fronten.

Trods den skuffende skærm vil Samsung udruste Galaxy View med en potent otte-kernet processer (Samsung Exynos 7, red.) og en Mali-T720 grafikchip, der snildt kan køre 3D-spil i Full HD-opløsning.

Tidligere har rygterne fortalt at View kan betjenes med en Galaxy Note Style S stylus og at den vil have indbygget en fod, ligesom Microsoft Surface. Det forventes at View bliver offentliggjort senere på måneden … Hold øje med disse sider.

Rygte: Samsungs kæmpetablet